**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** fax: **2674022211,** web site: [**www.eakp.gr**](http://www.eakp.gr), email: **info@eakp.gr**

 **Λαμία 12 Ιουνίου 2021**

**ΑΝΑΚΟΙΝΩΣΗ – ΑΠΑΝΤΗΣΗ**

**ΣΤΟ ΠΡΟΕΔΡΕΙΟ ΤΗΣ ΕΝΩΣΗΣ ΣΤΕΡΕΑΣ**

**Συναδέλφισσες – Συνάδελφοι**

Με αφορμή την ανακοίνωση του προεδρείου Στερεάς στις **30/5/2021** ( βλέπε eakp.gr ), που για πολλοστή φορά μέσα από αυτήν, λοιδορείται ο αγωνιστικός τρόπος που η Ε.Α.Κ.Π. αντιλαμβάνεται και έχει αποδείξει στην πράξη την διεκδίκηση της καλυτέρευσης του εργασιακού μας βίου, τους υπενθυμίζουμε ότι έχουν **« ξεχάσει »** το ρόλο **και την αγωνιστική κατεύθυνση** που θα πρέπει να έχει η Ένωση, ως πρωτοβάθμια συνδικαλιστική οργάνωση.

Είναι συνηθισμένη η τακτική τους να απαξιώνουν τις κινητοποιήσεις και τους αγώνες. Θέλουν να κρύψουν τα θετικά αποτελέσματα και τις κατακτήσεις που έφεραν, τόσο οι πρωτοπόροι συνδικαλιστές, όσο και όσοι αγωνίζονται στις μέρες μας και διεκδικούν δυναμικά την προαγωγή, προάσπιση και εξύψωση του επαγγελματικού, κοινωνικού και πολιτιστικού επιπέδου των υπαλλήλων του Πυροσβεστικού Σώματος, που με τόσο εύκολο τρόπο και χωρίς ίχνος ενοχής οι συμβιβασμένοι συνδικαλιστές των προεδριών των πρωτοβάθμιων και δευτεροβάθμιων συνδικαλιστικών οργάνων ξεπουλούν.

**Κατακτήσεις όπως:** Η εφαρμογή του πενθημέρου και για τα Σ.Α. Η χορήγηση των μισθολογικών προαγωγών άσχετα από τον φέροντα βαθμό. Η θέσπιση του κανονισμού μεταθέσεων, του κανονισμού κατάταξης και των κατά τόπους προσλήψεων. Η χορήγηση των γονικών αδειών. Η χορήγηση νυχτερινής αποζημίωσης. Οι προσλήψεις γυναικών στο Π.Σ. Η πρόσληψη στο Π.Σ. τέκνων των θανόντων πυροσβεστών εν ώρα υπηρεσίας. Η εφάπαξ πληρωμή χρωστούμενων ρεπό. Η επέκταση των διατάξεων του Νόμου **1568/1985** για την υγιεινή και ασφάλεια στους χώρους εργασίας και για το Π.Σ. και τα όποια βήματα έγιναν για την επίλυση προβλημάτων και εργασιακής αποκατάστασης των εποχικών και πενταετών πυροσβεστών κ.λ.π.

**Κατακτήσεις που δεν προήλθαν από παρθενογένεση και δεν χαρίστηκαν, αλλά προήλθαν από την διεκδίκηση με αγωνιστική δράση στην οποία όλα αυτά τα χρόνια η Ενωτική Αγωνιστική Κίνηση Πυροσβεστών πρωτοστάτησε.**

Ο μεσοβέζικος όμως τρόπος εφαρμογής ορισμένων από τις κατακτήσεις αυτές, η μη διεύρυνση τους και κυρίως η κατάργηση και η αδρανοποίηση των περισσοτέρων εξ αυτών, έγινε με την ανοχή και την στήριξη των συγκεκριμένων συνδικαλιστών της Ένωσης Στερεάς Ελλάδας άλλα και άλλων Περιφερειακών και Νομαρχιακών Ενώσεων με προεξέχουσες αυτές της Κεντρικής & Δυτικής Μακεδονίας, της Δυτικής Ελλάδας, της Αττικής, της Ανατολικής Μακεδονίας και Θράκης, της Θεσσαλίας, της Ηπείρου, του Νοτίου Αιγαίου, της Κρήτης, της Πελοποννήσου και κυρίως της Ομοσπονδίας.

Δεν έκαναν απολύτως τίποτε για να τις διασφαλίσουν, αλλά αντιθέτως τις παρέδωσαν με περισσή ευκολία και συνεχίζουν να το κάνουν όπως έπραξαν και πριν ενάμιση περίπου χρόνο με την ψήφιση του **Ν.4662/20,** **βάζοντας μπροστά σαν « Δούρειο ίππο » το μεσοβέζικο βαθμολόγιο**.

Έβαλαν πλάτη στην εφαρμοζόμενη αντεργατική πολιτική και στο χώρο μας, με το Πυροσβεστικό Σώμα να είναι ο προάγγελος για το τι θα επακολουθήσει και στους υπόλοιπους τομείς των εργαζομένων.

Τρανταχτό παράδειγμα η απλήρωτη υπερεργασία και η κατάργηση του σταθερού χρόνου εργασίας που με δική τους ανοχή εφαρμόζεται χρόνια τώρα στο Π.Σ. και με την κατάθεση του νομοσχεδίου – εκτρώματος επιχειρείται να επεκταθεί σε όλους τους εργαζόμενους.

**Αυτά είναι τα πραγματικά σας κατορθώματα κύριοι του προεδρείου της Ένωσης και των συνοδοιπόρων σας και όχι οι συναντήσεις και οι εναγκαλισμοί σας με την πολιτική και φυσική ηγεσία που πλασάρεται στα Μ.Μ.Ε. ως επιτυχία!**

**Και τα κάνετε όλα αυτά αντί να κρύβεται λόγια την στιγμή που τους πυροσβέστες τους τσακίζει:**

**Η μισθολογική στασιμότητα – Η απληρωσιά – Το ωράριο λάστιχο – Η εργασιακή ανασφάλεια – Το μαζικό ξεσπίτωμα – Η δουλειά μέχρι τα βαθιά γεράματά μας – Οι συντάξεις πείνας – Οι άθλιες και επικίνδυνες συνθήκες εργασίας χωρίς τα απαιτούμενα μέτρα ασφάλειας και ο μακρύς κατάλογος των αδικοχαμένων συναδέλφων μας συνεχώς να διευρύνεται.**

**Αλήθεια τι καταφέρατε με το να μην οργανώνετε αγώνες για την διεκδίκηση των χρόνιων προβλημάτων μας;**

Μήπως την αναγνώριση του επαγγέλματος μας σαν βαρύ, επικίνδυνο και ανθυγιεινό; Την εφαρμογή του πλήρες πενθημέρου και την πληρωμή της υπερεργασίας μας;

Να σταματήσουν οι εξοντωτικές επιφυλακές ή μήπως καταφέρατε την εφαρμογή των κανόνων υγιεινής και ασφάλειας στους χώρους εργασίας και στα μεγάλα συμβάντα!!!

**ΤΙΠΟΤΑ ΑΠΟΛΥΤΟΣ!!!**

**Συναδέλφισσες – Συνάδελφοι**

Με βάση όλα αυτά τα « κατορθώματα » τους σας καλούμε να βγάλετε τα συμπεράσματά σας για το που έχουμε φτάσει με την απραξία τους. Είναι κοινή διαπίστωση ποια ότι **οι κατακτήσεις χρειάζονται οργάνωση, αγώνα, επαγρύπνηση**. Οι συμβιβασμένοι συνδικαλιστές και οι ομογάλακτοί τους ανά την Ελλάδα έχουν **καταντήσει « οι πορτιέρηδες »** των εκάστοτε κυβερνήσεων. **Τα επικοινωνιακά τους παιχνίδια στα Μ.Μ.Ε.** και **οι συνεντεύξεις** σετοπικές εφημερίδες δεν οδηγούν πουθενά.

Το να **χαριεντίζονται με υπηρεσιακούς παράγοντες** και με εκπροσώπους της τοπικής αυτοδιοίκησης και της πολιτικής ηγεσίας, δεν είναι τίποτε άλλο από την στάχτη που ρίχνουν στα μάτια σας. Τους βοηθά αυτή η εύκολη τακτική να συνεχίζουν το καταστροφικό τους έργο, με το να προτείνουν μάλιστα και την αύξηση των αρμοδιοτήτων του Πυροσβεστικού Σώματος. Όπως το πρότεινε ο πρόεδρος της Περιφέρειας Δυτικής Ελλάδος και Ιονίων Νήσων σε συνέντευξη του, να αναλάβουμε λέει και την πρόληψη των Δασικών οικοσυστημάτων. Δεν μας έφταναν οι καινούργιες αρμοδιότητες που μας έφεραν με το **Ν. 4662/2020** συνεχίζουν **« το θεάρεστο έργο τους »** με το να φορτωθούμε και άλλες, απαξιώνοντας πλήρως την Δασική υπηρεσία.

Ωστόσο όσο και να μας αποκαλούν **« ξεπερασμένους σωσίες με το ξύλινο λόγο »** δεν μπορούν να κρύψουν την αλήθεια που περιγράφουμε μέσα από κάθε ανακοίνωσή μας. Μία αλήθεια που την επιβεβαιώνει η σημερινή κατάσταση που επικρατεί στο Π.Σ. και ότι αυτοί **έχουν την κύρια ευθύνη, αλλά γνωρίζουν ότι μοναδικός αντίπαλος τους είναι η Ε.Α.Κ.Π. και γι’ αυτό έχουν κάθε φορά αυτή την λυσσαλέα αντίδραση.**

Όμως συνάδελφοι αντιλαμβανόμαστε και την δική σας αγανάκτηση αλλά και την αδικία που σας πνίγει, γεγονός που το διαπιστώσαμε και στις πρόσφατες περιοδείες του Δ.Σ. της Ε.Υ.Π.Σ. Στερεάς Ελλάδας στις οποίες παραβρεθήκαμε, την **25/5/2021** στις Π.Υ. των Οινοφύτων και Χαλκίδας και την **27/5/2021** στις Π.Υ. Θηβών και Λιβαδειάς άλλα και στα δεκάδες τηλέφωνα που δεχόμαστε και από τις υπόλοιπες υπηρεσίες της Στερεάς.

Είμαστε υποχρεωμένοι όμως νασας θυμίζουμε ότι **οι επιφυλακές**, **το ξεσπίτωμα, η αδικία, η ανισοτιμία, ο αυταρχισμός, η ευνοιοκρατία, οι στρεβλώσεις και η παραβίαση των κανονιστικών διατάξεων** από εντελλόμενους για την τήρησή τους και οι συνέπειες από την εφαρμογή του νέου νόμουπου δεν τον έχουμε ακόμα γνωρίσει στην πλήρη εξέλιξη του**, ήρθαν για να παραμείνουν.**

**Είναι στο δικό σας χέρι να βγάλετε τα συμπεράσματα σας και να επιλέξετε την συμπόρευση με την Ε.Α.Κ.Π.**  για να οργανώσουμε από κοινού την γραμμή άμυνας απέναντι στις ανατροπές που έρχονται και την αντεπίθεσή μας για να πάρουμε πίσω τα « κλεμμένα » μας εργασιακά δικαιώματα.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**